Reykjanesbær 10. ágúst 2020

**Efni: Umsögn um drög að reglugerð um heimakennslu á grunnskólastigi.**

Vísað er til tilkynningar í Samráðsgátt dags. 29. júní þar sem óskað er eftir umsögnum um drög að reglugerð um heimakennslu á grunnskólastigi.

Undirrituð er foreldri barna í heimakennslu og fagnar endurskoðun fyrri reglugerðar.

Ég hvet yfirvöld til þess að kanna möguleikann á því að taka upp fræðsluskyldu í stað skólaskyldu. Samfélag okkar hefur breyst mikið og töluvert rými er til þess að auka

fjölbreytileika í námi til að mæta sem best fjölbreyttum hópi einstaklinga, þvi eitt er víst að það er ekki til neitt eitt kerfi hentar ekki öllum. Heimakennsla væri þá einn partur af þeirri flóru.

Vill ég einnig leggja til að skoðað verði sá möguleiki að kennari (með menntun og leyfisbréf sem kennari) geti sinnt fámennum hópum (4-6) barna í heimakennslu óháð því hvort kennarinn sé foreldri viðkomandi barna. Það er að segja að það sé möguleiki fyrir kennara að kenna nokkrum börnum í hóp í heimakennslu sem eru ekki hans eigin börn. Þetta fyrirkomulag þekkist erlendis og hefur gefið góða raun. Þá er þetta einnig möguleikar fyrir kennara til að afla sér tekna sem og að öll börn geta haft það úrræði að sækja nám í fámennum einigum óháð menntun foreldra þeirra.

Einnig skora ég á að skoðaður sé sá möguleiki að sá sem sinni heimakennslunni geti fengið að hluta til það fjárframlag sem þjónustuskólinn fær til sín fyrir þann nemanda sem er ekki að sækja skólann. Það eða önnur úrræði fyrir heimakennara til að afla tekna enda er það gífurleg tímaskuldbinding að vera með heimakennslu og af því eru engar tekjur.

Heimakennsla sem og aðrir fjölbreyttir kostir við skólahald er gífurlega mikilvægur kostur. Hefðbundið skólastarf hentar ekki öllum og fjölbreytt val til menntunar getur hjálpað við fjölbreytta flóru nemenda og því mikilvægt að geta boðið upp á fleiri leiðir fyrir einstaklinga. Það er öllum til haga. Það að það skuli vera háð því að foreldri hafi kennaramenntun hvort barni hljóti ákveðna viðeigandi menntun er auðvitað alls ekki sanngjarnt, enda á menntun barns ekki að líða fyrir hvaða menntun foreldri þess hefur

Ég fagna því að með nýrri reglugerð séu tekin skref í rétta átt. Skref í átt að auknu frelsi í

menntamálum, auknum námstækifærum fyrir börn og fjölbreytni í

samfélaginu. Ég hvet Mennta- og menningarmálaráðuneytið til þess að halda áfram á þessari vegferð.

Rut Sigurðardóttir